Μήνυμα Καθηγητή Δρ. Ηλία Παπαδόπουλου

Αγαπητοί Συνάδελφοι, Η ριζική προστατεκτομή καθιερώθηκε την τελευταία 20ετία ως θεραπεία εκλογής του τοπικά περιορισμένου καρκίνου του προστάτη. Αλλά και στον τοπικά προχωρημένο προστατικό καρκίνο η ένδειξη για ριζική προστατεκτομή και η διάσωση των νευροαγγειακών δεματίων για τη διατήρηση της στύσης βρίσκονται ακόμη στο κέντρο του κλινικού και ερευνητικού ενδιαφέροντος. |

Στο 3ο Ουρο-ογκολογικό Συμπόσιο της Ουρολογικής Κλινικής του Δημοκριτείου Πανεπιστημείου Θράκης θα επιδειχθούν ζωντανά (Live) από διακεκριμένους στο διεθνή ουρο-ογκολογικό χώρο, πεπειραμένους χειρούργους οι χειρουργικές τεχνικές της οπισθοηβικής και περινεiκής ριζικής προστατεκτομής καθώς επίσης η λαπαροσκοπική ριζική προστατεκτομή. Θα παρουσιασθούν όλα τα χειρουργικά μυστικά της ριζικής προστατεκτομής, οι δε χειρούργοι θα βρίσκονται σε απ' ευθείας προφορική και οπτική επικοινωνία με το Αμφιθέατρο, έτσι ώστε να μπορούν ανά πάσα στιγμή να γίνονται διευκρινιστικές ερωτήσεις, σχόλια και συζητήσεις.

Το μεγάλο ενδιαφέρον πολλών συναδέλφων για τη Διορθική Υπερηχογραφία μετά τη μεγάλη επιτυχία του 1ου Ουρο-ογκολογικού Συμποσίου το 1998 με αυτό το θέμα, μας οδήγησε στο να προγραμματίσουμε στα πλαίσια και αυτού του Συμποσίου ζωντανές επιδείξεις (Live) της σημαντικής για τη σταδιοποίηση του καρκίνου του προστάτη αυτής της εξέτασης καθώς επίσης της τεχνικής της εξαπλής βιοψίας.

Είμαι βέβαιος ότι η συμμετοχή σας στο Συμπόσιο αυτό θα σας προσφέρει μια αξιόλογη επιστημονική εμπειρία και θα σας δώσει την ευκαιρία να δείτε και να ακούσετε ό,τι εφαρμόζεται σήμερα στα περισσότερα Διεθνή Ουρο-ογκολογικά Κέντρα σχετικά με τη ριζική χειρουργική του καρκίνου του προστάτη.

Θα χαρώ πολύ να σας καλωσορίσω το Μάρτιο του 2000 στην πανέμορφη Αλεξανδρούπολη.

Καθηγητής Η.Κ. Παπαδόπουλος